Litratuagout af Bejmisch findt ma seit n 12. Jh. Za dej frejastn Textt ghejan Lejdln u Gsángln. Es Lejd Haalinga Wenzl, Herzog vonn Bejm (Svatý Václave, vévodo české země) oda aa Haalig-Wenzl-Choral (Svatováclavský chorál) is schou inn 12. Jh. afkumma. Inn Grund hod s nea drei Strofn ghobt, af zletzt han owa nein Strofn gsunga wuan. Nidagschrim woan is s ejascht inn 14. Jh. i da Kronik vonn Benesch Krabitz vo Weitmühl. Aanle renamiat is s Ostrowa Lejd (Ostrovská píseň). Vaschrim is s inn Kodex vonn af da Moldau-Insl ba Dawle glenganen Teiffa-Johannes-Klousta. Inn Gengsatz zen haaling Wenzl hod s a komplexanna dichtarischa Furm. Dej zwoa Lejda dazoang, dass s Bejmisch schou inn 12. Jh. es Zeiḡ zarana Litratuasproch ghobt ghobt houd.